ועדת העבודה, הרווחה והבריאות, כנסת 18, פרוטוקול מספר 305, 2010-06-21 12:00

חיים כץ: שלום, אני פותח את ישיבת הוועדה.

חיים כץ: פנה אלי חה"כ אורון ואמר לי: אתה יודע לכמה אנשים, למרות ביטוח החובה, אין פנסיה?

חיים כץ: אמרתי שאני לא יודע.

חיים כץ: מאחר וחיים אורון מעורה בכל הנושא הפנסיוני.

חיים כץ: אני הייתי שותף לו בלא מעט סעיפים בנושא הזה.

חיים כץ: אדוני, בהמשך לבקשתך נערך פה הדיון, שלא מעניין יותר מדי אנשים.

חיים כץ: פנסיה לא מעניינת יותר מדי אנשים.

חיים כץ: זה מעניין אותך, אותי ואת גפני, שלא היה לו זמן לבוא.

חיים אורון: אדוני היו"ר, אני אתחיל צעד אחד אחורה ואני אמשיך קדימה.

חיים אורון: כמעט ואין נושא שהוא חשוב יותר או משמעותי יותר מאשר נושא הפנסיה והטיפול בכל השאלות הפנסיוניות.

חיים אורון: פה אנחנו עוסקים בבסיס של העניין, עוד לפני השאלות כמה זכויות צוברים, איך צוברים, איך מגנים עליהן, וכמה אנשים נמצאים בתוך המעגל הזה.

חיים אורון: לאורך תקופה ארוכה היו בכנסת שתי מגמות, שהיו בשני מסלולים: היתה שורה ארוכה של ניסיונות חקיקת פנסיית חובה.

חיים אורון: בסופו של דבר, הניסיונות הללו, גם כאשר הם עברו בקריאה ראשונה, הם לא הבשילו לכלל חוק.

חיים אורון: בשלב מסוים היה מהלך שהיה משותף למעסיקים ולהסתדרות, ואנחנו ברכנו עליו, שדיבר על הסכמה באמצעות צו הרחבה.

חיים כץ: כאשר אתה אומר: "אנחנו בירכנו", אתה מתכוון אליך.

חיים כץ: אני לא בירכתי.

חיים אורון: אני ברכתי, משום שראיתי שאין שום סיכוי להעביר את זה בחוק.

חיים כץ: וזה היה רע.

חיים אורון: בסדר.

חיים אורון: ההבדל ביני לבינך, הוא שאני מכיר במגבלות שלי, ואני מנסה להשיג מה שאפשר.

חיים אורון: אתה בקואליציה, ואתה משיג כל מה שאתה רוצה.

חיים אורון: אני לא ידעתי מראש מה יהיה.

חיים אורון: מאז התחלתי לחפש תשובה יותר מסודרת בנוגע לשאלה: כמה צו ההרחבה תפס, וכמה הוא מכיל בתוכו.

חיים כץ: כאשר המעסיקים וההסתדרות עשו את התוכנית הזאת, הם דיברו על כאחד וחצי מיליון איש שכירים.

קריאה: קרוב למיליון.

חיים כץ: דיברו על מיליון איש, שעובדים ואין להם פנסיה.

חיים אורון: אני הכרתי את המספר של מיליון, מיליון ומאה.

חיים אורון: בוא נסכים על מיליון.

חיים אורון: זה לקח הרבה זמן לקבל את התשובה, שקיבלתי ב-11 אפריל מהשר יובל שטייניץ.

חיים אורון: במכתב מופיע המספר של 500,000 עמיתים שנמצאים בצו הרחבה.

חיים אורון: בהנחה שהמיליון הוא עגול והמספר של 500,000 הוא עגול.

אלון זילברשץ: בהסתדרות זה הגיע ל-600,000.

חיים אורון: זו אחת הסיבות לדיון הזה.

חיים אורון: אני רוצה לנסות ולהגיע למצע עובדתי נכון.

חיים אורון: מבחנתי, המצע העובדתי הנכון קשור קודם כל בהיקף.

חיים אורון: שנית, ברמות.

חיים אורון: יכול להיות שיתברר שבתוך ה-500,000 רוב העובדים הם עובדים במשרות חלקיות.

חיים אורון: כלומר, יתברר שדווקא אלה שעובדים משרות מלאות והם בעלי שכר נמוך ממשיכים להיות מחוץ לרשת.

חיים אורון: על זה אין לנו שום נתונים.

חיים אורון: לי לפחות אין נתונים.

חיים אורון: אנחנו מדברים על תקופת זמן שבין ינואר ליולי 2009.

חיים אורון: אם התוחלת של החוק היא 50% מהפוטנציאל, איפה ה-50% הנוספים?

חיים אורון: זו לא שאלה שולית.

חיים אורון: זו שאלה מאוד מהותית.

חיים אורון: תפיסת הפנסיה היא חלק מרשת הביטחון המהותית, שצריך ליצור אותה כדי לא לקבל אחר כך מקרב הגמלאים 30%-50% שנמצאים במסגרת של הבטחת הכנסה או מצוקה גדולה.

חיים אורון: זאת דרך המלך, שאותם אנשים שעובדים צוברים את מה שצוברים לאורך חיי העבודה שלהם, וכאשר הם יוצאים לפנסיה יש משהו שמהווה את הכרית הנוספת המהותית לביטוח הלאומי.

חיים אורון: אני מודה, שאין לי תשובה טובה לכל השאלות הללו.

חיים אורון: מבחינה זו, זה דיון שתכליתו להיות דיון ראשון ולקבל את הנתונים, או להכריח את כל מי שהנתונים לא בידיו לעשות מאמץ ולקבל אותם.

חיים אורון: אותי מעניין מי הם ה-500,000 האחרים.

חיים אורון: האם לא תפסו אותם משום שהם עובדים במקומות עבודה שאנחנו לא מצליחים להחיל שם צווי הרחבה?

חיים אורון: האם זו שאלה של פיקוח?

חיים אורון: האם זו שאלה של רישום?

חיים אורון: אני מציג את זה כשאלות.

חיים אורון: בנוסף, אני מקווה שלא נתאכזב ונגלה, שמתוך ה-500,000 האלה שכן מקבלים חלק גדול מאוד לא שייכים לאוכלוסייה שאותה אנחנו מחפשים.

חיים אורון: אני חושב, שאנחנו צריכים לעשות מאמץ להכניס לרשת קודם כל את העובדים שעובדים במשרות מלאות ושזו לא עבודה חלקית שלהם, יומיים- שלושה ימים בשבוע, ושכל הסידור הפנסיוני שלהם לא מסודר.

חיים אורון: אם יתברר שצו ההרחבה איננו מספיק חזק, לא נתבייש לחזור להצעת חוק שתהיה יותר חזקה אולי.

חיים כץ: אני רוצה להוסיף על דבריו של חה"כ אורון.

חיים כץ: אני מסכים לתיאוריה של אורון, ששנינו רוצים לעגן את זכותם של האנשים, כך שיוכלו לצאת לפנסיה ולא יזדקקו להבטחת הכנסה.

חיים כץ: יחד עם זה, בצו ההרחבה הזה מה שעושים בסך הכל הוא ביטול הבטחת ההכנסה.

חיים כץ: בן אדם אחרי 30 שנות חיסכון חוסך למדינה הבטחת הכנסה, ואז דופקים אותו כמה פעמים: פעם אחת, היום אין לו כסף והוא מתחת לסף המס, ובמקום לקבל הוא משלם משכרו, במקום לחיות הוא חוסך, ובעתיד הוא לא יקבל הבטחת הכנסה.

חיים כץ: לשמחתי, הצלחתי להעביר בכנסת הזאת הצעת חוק, שמי שהפנסיה שלו היא בגובה הבטחת הכנסה פלוס 50% לא ייפגע בהנחות שמקבלים אלה שיש להם הבטחת הכנסה: בארנונה, תרופות והסעות.

חיים כץ: אחרת, לא רק שהוא היה משלם פעמיים, אלא גם שהיו לוקחים ממנו את הזכות להנחות.

חיים כץ: היתה לי שיחה עם שרגא ברש ואבי ברק.

חיים כץ: אבי ברק אמר לי: אתה צודק, אנחנו עושים עוול לאנשים.

חיים כץ: שניהם אמרו לי: אנחנו לא ראינו את זה ככה, אנחנו לא הבנו את זה ככה.

חיים כץ: באופן שהחוק הזה מחוקק – ואני מדבר על 90% מהחוסכים.

חיים כץ: יכול להיות שיש אחד שכן נהנה – במאקרו אנחנו עושים להם עוול אדיר.

חיים כץ: אנחנו לוקחים להם פעמיים.

חיים כץ: פעם אחת – היום שאין להם, שאין להם זיכוי מס על כך כי הם מתחת לסף המס או בגבול המס.

חיים כץ: פעם שנייה – כאשר הם מגיעים לגיל זקנה וצריכים לקבל הבטחת הכנסה, ואז אומרים להם שהם לא יכולים לקבל בגלל שיש להם פנסיה.

חיים כץ: לכן, יש הרבה אנשים שבורחים מזה, בטח במשקי הבית.

אלון זילברשץ: זו בעיה אחרת.

חיים כץ: הם אומרים: עזוב אותי, אני לא רוצה.

חיים אורון: לדעתי, משקי הבית זה לא בתוך 2,800,000

אלון זילברשץ: זה גם.

אלון זילברשץ: זה כל השכירים.

חיים אורון: כולל מי שעובד במשק ביתו?

אלון זילברשץ: הכוונה לעובדות במשק בית.

חיים אורון: חשבתי שאתה מתכוון לעקרות בית.

חיים כץ: על עקרות בית לא מדובר בכלל.

חיים כץ: אני מברך על הדיון הזה.

חיים כץ: אני מברך על זה שג'ומס מוכן להיות שותף וללכת למהלך.

חיים כץ: צו ההרחבה הזה נראה יפה פוליטית.

חיים כץ: נתנו פנסיה לכולם, אבל בשורה האחרונה דפקו את כולם.

חיים כץ: אין להם פנסיה.

חיים כץ: זה במקום הבטחת הכנסה.

חיים כץ: הצלחנו לתקן, ונתנו להם את ההנחות שהיו להם.

חיים כץ: אנשים לא רוצים להיות שם, ואנשים לא טיפשים.

חיים כץ: גם אלה שמרוויחים שכר מתחת לסף המס מבינים שהם צריכים להיות טיפשים בשביל להיות בצו ההרחבה הזה.

חיים כץ: אם יש מיליון, 500,000 הצליחו לברוח מזה ולא הרעו את מצבם.

חיים כץ: הם שיפרו את מצבם ביחס לאלה שמשלמים.

חיים כץ: אני באתי לאוצר ואמרתי להם: אם אתם רוצים לעשות את זה, תעשו מס הכנסה שלילי.

חיים כץ: במקום שתתנו לאנשים, תשלמו להם את הפנסיה, תגדילו גם את האחוזים.

חיים כץ: כמה משלמים היום?

אלון זילברשץ: ביחד 7.5%.

חיים אורון: אבל זה משתנה בעוד שנתיים.

אלון זילברשץ: 15% בשנת 2013.

חיים כץ: גם 15% זה לא מספיק בשביל לתת פנסיה.

אלון זילברשץ: בשנת 2013 נדבר על זה.

חיים כץ: עם מי תדבר על זה?

אלון זילברשץ: עם ההסתדרות.

חיים כץ: ההסתדרות מוכנה.

חיים כץ: התעשיינים לא מוכנים.

אלון זילברשץ: הם מוכנים.

חזקיה ישראל: לתעשיינים יש הסכם פנסיה מקיפה משנת 1970.

חזקיה ישראל: זה כמו בתעשייה האווירית.

אלון זילברשץ: במבטחים הוותיקה זה אחרת.

חיים כץ: איפה זה מבטחים הוותיקה?

חיים כץ: במבטחים הוותיקה יש 200,000 עמיתים בסך הכל.

אלון זילברשץ: יש שם צו הרחבה של 17.5% פלוס שניים ושליש.

אלון זילברשץ: תעזוב את התעשייה.

אלון זילברשץ: אנחנו מדברים על כאלה שאנחנו רוצים לעזור להם.

חיים אורון: מה התמונה שאתם מקבלים?

אלון זילברשץ: כדאי לשמוע מנציגי ההסתדרות שבדקו את הדבר, ולהם יש את המספרים.

אלון זילברשץ: למה אני יושב פה?

אלון זילברשץ: בעסקים הקטנים יש אלה שאינם מבוטחים.

אלון זילברשץ: בכל השאר: תעשייה, מלונאות, בניין וחקלאות, יש הסכמים קיבוציים.

אלון זילברשץ: אני מבין את הבעיה, אבל לא את הפתרון שאתם מציעים.

חיים אורון: האם יש לך נתונים יותר ברורים?

אלון זילברשץ: לא.

אלון זילברשץ: יש לנו אותם נתונים.

חיים כץ: איך הם מחולקים?

חיים אורון: מה הפילוח שלהם?

חיים כץ: איך הם מחולקים בקופות?

אלי יריב: אני לא יודע.

אלי יריב: אני ביקשתי שישלחו לי את זה באי מייל.

חיים כץ: האם בין ה-500,000 יש מוגדרים לפי פילוח: טקסטיל, מלונאות, תעשיית מזון?

חזקיה ישראל: אני חייב להגיד משהו.

חזקיה ישראל: בתעשייה יש מאז שנת 1970 פנסיה מקיפה.

חזקיה ישראל: הנושא של צו ההרחבה שהיה לא היה רלוונטי לאוכלוסיית מפעלי התעשייה.

חיים כץ: האם יש לכם נתונים על אנשים שחברות הביטוח לא רצו לקבל אותם?

אלון זילברשץ: יש שמועות כאלה.

חיים כץ: יש אנשים שהתלוננו ואמרו: חברת הביטוח אמרה שהפרמיה שלי היא 80 אגורות ועל הדואר אני צריך לשלם שני שקלים שלוש פעמים בשבוע, ולכן אני לא רוצה אותו.

אלון זילברשץ: מה לעשות, לחייב אותם להפריש יותר מהשכר שלהם?

חיים אורון: זאת אומרת שאתה מדבר על קבוצה, שהיא ברמות שכר מאוד נמוכות במשרות חלקיות.

חיים אורון: זה הבידול שצריך לעשות.

חיים אורון: אם יתברר שמתוך ה-560,000 איש 300,000 איש הם במשרות חלקיות, לא עשינו שום דבר.

אלון זילברשץ: לא, אלה שלא מבוטחים הם במשרות חלקיות.

חיים אורון: נניח שאדם עובד בשכר מינימום.

חיים אורון: אתה אומר שחברת הביטוח לא מוכנה להתעסק איתו, כי הפרמיה שלו היא איקס.

אלון זילברשץ: לא נעים לי להגיד, אבל זו המציאות.

חיים כץ: ג'ומס, אתה טועה.

חיים כץ: אדם לא עובד מינימום בשכר מינימום.

חיים כץ: אדם עובד ויש לו השלמה לשכר מינימום.

חיים כץ: על השלמה אולי לא משלמים תנאים סוציאליים.

חיים כץ: כלומר, הוא מרוויח הרבה פחות משכר מינימום.

חיים כץ: נציג האוצר רוצה להגיד משהו.

יואב גפני: אנחנו העברנו את הנתונים לבקשתך, חה"כ אורון, לפיהם לפחות 500,000 מבוטחים הצטרפו מתחילת 2008 ועד סוף שנת 2009 לחיסכון פנסיוני.

יואב גפני: כאשר אנחנו בדקנו את הנתונים רצינו לענות על השאלה, איזה אנשים יצטרפו לקרנות הפנסיה בוודאות מוחלטת לפי הצו.

יואב גפני: איך אנחנו יודעים את זה?

יואב גפני: אנחנו יודעים את זה לפי שיעור ההפקדות.

יואב גפני: אין שום שיעור הפקדות שהוא דומה לשיעור הפקדות של הצו.

יואב גפני: כל מי שמפקיד לקרן פנסיה חדשה, מפקיד בשיעורים קבועים של 5.5% עובד, 6% מעביד ו-6% מעביד למרכיב הפיצויים.

יואב גפני: כלומר, אם אנחנו מזהים בשנת 2009 שיעור של 5% כולל זה יכול להיות רק לפי הצו, וכך שיעור של 2.5% כולל בשנת 2008 יכול להיות לפי הצו.

יואב גפני: כאשר בדקנו את הנתונים האלה, הגענו לכך שבשנת 2008 קצת מעל 300,000 הצטרפו בשנת 2008 בשיעור ההפקדות הזה לקרנות הפנסיה החדשות המקיפות.

יואב גפני: אני מדבר רק על קרנות הפנסיה החדשות המקיפות, ויש לזה ערך.

יואב גפני: בשנת 2009 לקרנות הפנסיה המקיפות החדשות הצטרפו עוד 230,000.

חיים כץ: מה קרה עם ה-300,000 של שנת 2008?

יואב גפני: נשארו.

יואב גפני: אנחנו מדברים על מצטרפים חדשים.

חיים כץ: בשנת 2009 הצטרפו עוד 200,000.

חיים כץ: אולי באו עוד 350,000 ונשארו 150,000?

חיים כץ: כמה מהם עובדים בעבודות עונתיות?

חיים כץ: כמה זה אותם שמות?

יואב גפני: אני לא יודע לומר, מה הקשר שבין המצטרפים בשנת 2008 ובשנת 2009.

יואב גפני: בכל מקרה, עצם הירידה מלמדת על זה שחלק מהמצטרפים של שנת 2008 כבר היו בפנים והצטרפו אליהם עוד בשנת 2009.

חיים כץ: אבל אתה לא יודע כמה הלכו.

יואב גפני: אני לא יודע, אבל אני לומר בוודאות שמספר המצטרפים חדשים לקרנות הפנסיה החדשות המקיפות בשנים 2008-2009 בלבד הם מעל 500,000.

יואב גפני: נתון קריטי, הוא כמה מצטרפים היו בכלל לקרנות הפנסיה החדשות המקיפות בשנים האלה.

יואב גפני: בשנת 2008 היו בסך הכל 500,000.

יואב גפני: אתה יכול להגיד: "סך הכל לא אומר לי כלום".

יואב גפני: זה לא נכון.

יואב גפני: זה אומר הרבה.

יואב גפני: בשנת 2007 סך המצטרפים לקרנות הפנסיה המקיפות היה 90,000.

יואב גפני: אנחנו מדברים על 500% בשנת 2008, ועל 420,000 מצטרפים חדשים בשנת 2009.

חיים כץ: האם אתה מבין מה שאתה אומר?

חיים כץ: באו מעסיקים ואמרו: "אנחנו רוצים ללכת לפי החוק, אבל יש לנו אפשרות לתת היום פנסיה חלקית ולא את הפנסיה הרגילה".

חיים אורון: לא.

חיים אורון: קודם הם לא היו באים.

יואב גפני: הפוך.

יואב גפני: מה שקורה הוא, שיש לא מעט מעסיקים שאומרים: "אנחנו לא נתעסק עכשיו עם 5% או 7.5%.

יואב גפני: אנחנו יודעים להפקיד 5% ו-8% ושליש, ואנחנו מפקידים את זה.

יואב גפני: אנחנו חייבים להפקיד.

יואב גפני: גמרנו את ההיסטוריה הזו שבה אני יכול שלא להפקיד לפנסיה".

חיים כץ: אתה מתבלבל.

חיים כץ: אני יודע מידע אישי, שיש מעסיקים שאומרים: יש לי הזדמנות עכשיו להעביר 2.5% ואז אני חוסך 10%.

יואב גפני: חשוב לי להדגיש עוד שתי נקודות.

יואב גפני: הנקודה הראשונה היא, שזה רק לקרנות הפנסיה המקיפות.

אורלי לוי אבקסיס: יכול להיות שיש כאלה בתוך ה-500,000 שנדדו מקרנות הפנסיה הישנות לחדשות?

חיים כץ: לא.

חיים כץ: כספים חדשים השתחררו מהצבא.

אורלי לוי אבקסיס: אבל אלה אותם מעסיקים.

חיים כץ: לא.

אורלי לוי אבקסיס: מה אמרת עכשיו לגבי אלה שיש להם את האפשרות שלא להפקיד את המקסימום?

חיים אורון: מדובר על הפעלת צו ההרחבה.

חיים אורון: חיים טוען, שחלק מהמעסיקים משתמשים בחלק התחתון של צו ההרחבה.

חיים אורון: אומר גפני, שחלק מהמעסיקים שנכנסו כבר לתוך התלם אומרים: אני ממשיך להפריש כמו שהפרשתי.

יואב גפני: שימו לב לנתונים.

חיים כץ: כמה אנשים הצטרפו בשנת 2009 למעגל העבודה?

יואב גפני: בשנת 2007 סך המצטרפים לקרנות הפנסיה המקיפות היה 90,000.

יואב גפני: בשנת 2009 סך המצטרפים היה 420,000.

חיים כץ: זה לקרנות הפנסיה המקיפות.

חיים כץ: כמה הצטרפו לחברות ביטוח?

יואב גפני: אני לא יודע.

יואב גפני: אין לי נתונים לגבי חברות ביטוח, אבל אין ספק שזה חלקי.

חיים כץ: מאיפה אני יודע.

יואב גפני: מה שלא יהיה, על ההצטרפות לקרנות הפנסיה יש עוד הצטרפות לחברות הביטוח.

חיים כץ: מתי נגמר הקטע של 9 חודשים בחוק חברות קבלניות?

חיים כץ: בשנת 2008.

חיים כץ: ברקע שגמרת עם קבלנים, הלכת לפנסיה.

חיים אורון: חיים, אמרת שידע אישי זה חידון.

חיים אורון: בוא נעצור את החידון, ונבקש מהם לעשות עבודה מדגמית.

חיים כץ: האם מחלקת המחקר והמידע של הכנסת יכול לעשות זאת?

חיים אורון: למחלקת המחקר והמידע של הכנסת צריכים להגיע נתונים שלהם.

חיים אורון: תעשו ביחד עם ההסתדרות עבודה מדגמית.

חיים אורון: זה לא דיון על משהו שהוא לא משנה.

חיים אורון: נניח שאני הולך לצד החיובי, ובפער בין 90,000 לבין 500,000 יש אנשים בצו הרחבה עם משרות מלאות.

חיים אורון: כרגע אני לא יודע אם זה 2.5% או 15%.

יואב גפני: בכל הנוגע ל-500,000 אני יודע בוודאות שזה צו הרחבה.

יואב גפני: אנחנו מדברים על 920,000 מאז תחילת ההסדר.

יואב גפני: אני לא יודע לגבי התוספת של 420,000 אם זה מצו ההרחבה.

יואב גפני: אי אפשר להסביר את זה אחרת.

יואב גפני: אם אתה מסתכל על 70,000 בשנת 2007 ואתה מסתכל על עוד תוספת של 420,000, אתה לא יכול להסביר את זה אחרת.

חיים אורון: האם אתה יכול לעשות ניתוח פרופיל של האוכלוסייה הזו?

יואב גפני: לא.

חיים כץ: כמה עבדו תחת חברות קבלניות ועברו לעבודה מסודרת בעקבות החוק של עובדי קבלן?

יואב גפני: אין לי נתונים כאלה.

חיים אורון: האם להסתדרות יש נתונים כאלה?

אלון זילברשץ: אני לא חושב שיש להסתדרות את הנתונים.

חיים כץ: למה אתה חושב שההסתדרות לא יודעת לענות לבד?

אלי יריב: אני לא חושב שיש לנו את הנתון הזה.

חיים כץ: האם הבאתם נציג מקרנות הפנסיה?

אלי יריב: הוא היה אמור להגיע, אבל הוא לא הצליח להגיע.

רבקה ורבנר: בתקופה הזו אנחנו עובדים על תוכנית של רישום של כל הנושא הזה.

חיים כץ: מה זה הנושא הזה?

רבקה ורבנר: כל הנושא של הפנסיה.

רבקה ורבנר: השר מקדם מרשם זכויות לפנסיה.

רבקה ורבנר: אם נקדם את התוכנית הזו, לפחות נדע על מה אנחנו מדברים.

חיים כץ: את יכולה לרדת קצת לפרטים?

רבקה ורבנר: אין לי הרבה פרטים, אבל אני יודעת שהשר פנה לאוצר, לשר הרווחה ולביטוח הלאומי.

רבקה ורבנר: יש לנו דוח שאני אגיש לוועדה, שמראה תבנית מבנה של מרשם אפשרי של זכויות פנסיה.

רבקה ורבנר: כל אחד יידע מה יש לו.

רבקה ורבנר: הרי סטודנט עובד בכמה מקומות.

רבקה ורבנר: בעוד 10 שנים הוא לא יודע איפה הוא עבד.

חיים כץ: מה זה נוגע אחד לשני?

חיים כץ: את קופצת לכמה דברים אחרים.

רבקה ורבנר: לא.

רבקה ורבנר: בסופו של דבר מרשם כזה ייתן תמונה ברורה יותר של מי נמצא איפה.

רבקה ורבנר: למרשם הזה אפשר להוסיף את העניין של הפיקוח.

רבקה ורבנר: כך יהיו לך ביד נתונים עמוקים יותר מאשר נתונים שכל אחד אומר:

רבקה ורבנר: אני בדקתי לפי האחוזים.

חיים כץ: רק הוא לא פנה לכתובות הנכונות.

חיים כץ: משרד הרווחה לא יכול לתת לו כלום.

חיים כץ: האוצר לא יכול לתת לו כלום.

חיים כץ: הוא צריך לפנות לקרנות, לגופים שפונים אליהם.

חיים כץ: מה משרד האוצר יכול לתת לו?

חיים כץ: במשרד האוצר לפעמים יש אור, הדלת פתוחה, אבל הוא לא איבד שם מטבע.

רבקה ורבנר: אני חושבת, שצריך להתחיל לעשות איזשהו סדר.

חיים כץ: אבל זה לא לעניין.

חיים כץ: סלחי לי, אבל לא דיברת לעניין.

אלון זילברשץ: המרשם הזה מחייב את הקרנות לתת את הפרטים.

חיים כץ: נכון.

אלון זילברשץ: אז הם יתנו את זה.

אלון זילברשץ: על זה הם עובדים.

רבקה ורבנר: זאת המטרה.

חיים אורון: אני חושב, שהמרשם הוא מאוד חשוב.

חיים אורון: לדעתי, זו אופרציה ארוכה.

חיים אורון: בואו נשים את המרשם בצד.

חיים אורון: השר מתעניין מה קורה עם פנסיה אחרי שיש צו הרחבה.

חיים אורון: יש פה ספקות גדולים, עד איזה רוחב, ובעיקר עד איזה עומק, הדבר הזה מגיע.

חיים אורון: אם מתברר שחיים צודק ורוב ה-500,000 הם ב-2.5%, מדובר פה באנשים חיים.

חיים אורון: למה אני שואל את השאלות האלה?

חיים אורון: קיבלנו שיהיה מנגנון של צו הרחבה ולא מנגנון חוק.

רבקה ורבנר: אנחנו מרחיבים מה שלפנינו.

חיים אורון: אם היה מנגנון חוק...

אלון זילברשץ: זה אותו דבר.

אלון זילברשץ: צו הרחבה זה חוק.

רבקה ורבנר: אבל אין לנו אכיפה פלילית.

רבקה ורבנר: זה הרי לא חוק.

אלון זילברשץ: מבחינת אכיפה, אנחנו איתך.

חיים אורון: זה לא להיות איתי.

חיים אורון: אני חושב שקובעי מדיניות ומבצעי מדיניות, ובמקרה זה מדובר בשלוש כתובות: התמ"ת, התאחדות התעשיינים, לשכת התיאום, ההסתדרות.

חיים אורון: אני לא מבין איך הם מוכנים לחיות בערפל בנושא כזה חשוב.

חיים אורון: הם צריכים לבוא אלינו ולהגיד: אנחנו בתוך חודש נותנים לכם תשובה.

חיים אורון: נוציא עכשיו 20,000 שקלים, נשלח 4 סוקרים, נלך ל-5 קרנות הפנסיה הגדולות, נוציא מהם את הנתונים ונקבל חתכים.

אלון זילברשץ: מה זה משנה?

אלון זילברשץ: יש לך 500,000 איש.

חיים כץ: ג'ומס, אני אגיד לך דברים שלא יהיה לך נעים לשמוע.

חיים כץ: הם את הקרדיט הציבורית כבר קיבלו.

חיים כץ: הם עשו פנסיה לכל אזרח.

חיים כץ: הרי לא יושבים שם טמבלים.

חיים כץ: הם יודעים בדיוק שהם לא נתנו פנסיה לכל אזרח.

חיים כץ: הם יודעים בדיוק מה שהם עשו, אבל מבחינה ציבורית זה נתפס כאילו הם נתנו פנסיה לכל אזרח.

חיים כץ: הם לא רוצים יותר מזה.

חיים כץ: הם קיבלו את הדקלרציה, וזה מספיק להם.

חיים אורון: ולמה אתה חושב שלא יהיה לי נעים לשמוע את זה, כי אני זה הם?

חיים כץ: כי אתה לא רוצה שזה יהיה ככה.

חיים אורון: נכון.

חיים אורון: אני לא מחפש את הקרדיט.

חיים אורון: אני חושב שאולי אני יודע יותר מהרבה אחרים, אבל איפה כל האחרים שצריכים להתעורר?

חיים כץ: זה לא מעניין אותם.

חיים אורון: אבל זה התפקיד שלנו, אולי אפילו באיום – ואני יודע מה שווה האיום הזה.

חיים אורון: חברים יקרים, אנחנו מתחילים לחוקק מחדש חוק פנסיה חובה, משום שהכלי הזה לא עובד.

אלון זילברשץ: ואיך ייאכף החוק?

חיים כץ: יהיו 500,000 איש שיהיה להם לפחות 20.5%.

חיים כץ: 500,000 איש יידעו שעזרנו לאנשים ולא רימינו אותם.

חיים כץ: צו ההרחבה הזה היה בלוף כדי לעשות רווח הון פוליטי, שלא נתן לאף אחד פנסיה.

חיים כץ: הוא יביא אותו ל-2,500 כדי שיקבל הבטחת הכנסה.

חיים כץ: שקל הוא לא ייתן לו מעבר.

חיים כץ: אם אני לא הייתי מחוקק, זה היה עושה לו עוד נזק – הוא היה לוקח לו את התרופות, המסים וההנחות.

חיים אורון: קודם כל, לא כל אחד מקבל הבטחת הכנסה.

חיים כץ: 90% מהאנשים האלה מקבלים הבטחת הכנסה.

חיים אורון: נגיד לצורך העניין, שזה סכום שווה, שאדם מקבל את זה בצורת פנסיה ולא בצורת הבטחת הכנסה.

חיים כץ: אבל אין לו ממה לחיות.

חיים כץ: אתה מוריד לו עכשיו 2.5% מהשכר.

דרור: אי אפשר גם להתעלם מהעובדה שמדובר בעובדים צעירים שמצטרפים לחיסכון פנסיוני.

חיים כץ: מי אמר אנשים צעירים?

דרור: יש גם צעירים וגם מבוגרים.

דרור: תוחלת הגיל של ההצטרפות היא כזו שאתה יכול להיות כמה עשרות שנים.

חיים כץ: 40 שנה 2,500 שקלים.

חיים כץ: על מה אתה מדבר?

דרור: 40 שנה זו דוגמא מצוינת מה יש לו ב-40 שנה?

דרור: יש לו ביטוח מפני מוות, שנותן לשארים שלו הגנה, ואת זה אין לו אם הוא לא נמצא במסגרת פנסיה.

דרור: יש לו ביטוח מפני אובדן כושר עבודה.

חיים כץ: על מה אתה מדבר?

חיים כץ: אתה יודע כמה עולה אובדן כושר עבודה עיסוקי, 2.5%?

דרור: 2.5% זו עלות של אובדן כושר עבודה בגיל 50.

חיים כץ: עיסוקי.

חיים כץ: בגיל 55 אתה לא מוכן לעשות לו יותר.

דרור: אם הסכום המבוטח, יהיה מה שיהיה, יש לך ביטוח.

דרור: אי אפשר להתעלם מהדבר הזה ולהגיד שפנסיה היא חסרת ערך.

חיים כץ: אתה יודע מה אתה מזכיר לי?

חיים כץ: באחד המשברים בתעשייה האווירית יצאנו לפנסיה מוקדמת.

חיים כץ: היה מי שעבד בעבודה בשכר נמוך, כך שהפנסיה שלו היתה 370 שקלים.

חיים כץ: זה לא לפני 2,000 שנה.

חיים כץ: באתי לבייגה שוחט, שהיה אז שר אוצר, והוא אמר לי: "יש לו פנסיה".

חיים כץ: אמרתי לו: "יש לו 370 שקלים.

חיים כץ: על איזו פנסיה אתה מדבר?

חיים כץ: אין לו כלום.

חיים כץ: יד לו כיסוי שיש לו פנסיה, אבל אין לו כלום.

חיים כץ: אין לו הבטחת הכנסה.

חיים כץ: אם קורה לו משהו, הוא לא מקבל כלום".

דרור: 370 שקלים זו דוגמא מצוינת.

דרור: 370 שקלים עדיף על אפס.

דרור: כאשר הוא מקבל פנסיה של 370 שקלים קצבת השלמת הכנסה לא נפגעת אפילו באגורה אחת.

דרור: המנגנון של הביטוח הלאומי הוא כזה שעד שאתה מגיע ל-1,000 שקלים לא נוגעים לך בשקל, וגם שם יש תחלופה של אחד לאחד.

דרור: כאשר אתה מסתכל על העתיד, לא תהיה אפשרות לפרוש בלי פנסיה.

דרור: אני חוזר לנקודה העיקרית, היסוד של הדיון הזה, שחה"כ אורון העלה, שמניח הנחה שהיא לא בהכרח נכונה: שיש לנו ציבור של 500,000 שכירים שאין להם פנסיה.

דרור: הנתונים שלנו מראים שההצטרפות היתה הצטרפות עצומה בשנתיים האחרונות.

דרור: הערכה הכללית היתה בסדר גודל של מיליון.

דרור: מהנתונים שיש לנו של הצטרפות לקרנות פנסיה חדשות מקיפות, ואני לא מדבר על גמל ועל ביטוחי חיים, ויכול להיות שזה שולי, אבל גם אם זה מוסיף 10%-20% זה משהו.

דרור: אנחנו מדברים על הצטרפות של 900,000 איש במשך שנתיים.

חיים כץ: איך 900,000 מתוך מיליון?

חיים אורון: אם זה 900,000 מתוך מיליון אז נגמר הדיון.

חיים אורון: אני יכול להגיד את ההפך גם – שיכול להיות שזה רק 500,000 מתוך מיליון.

דרור: אז אני בא אליך עם הנתונים שיש לי.

חיים כץ: לא, הנתונים שלך הם חלקיים לגמרי.

דרור: הנתונים שלי אומרים בוודאות מוחלטת, שלפחות 500,000 הצטרפו כתוצאה מצו ההרחבה.

חיים כץ: סלח לי, אני לא רוצה להגיד לך שאתה מחרטט.

חיים כץ: אתה היית צריך לבוא לכאן ולומר: מצה"ל השתחררו איקס אנשים, כמה אנשים לפי הלשכה המרכזית לסטטיסטיקה עברו את גיל 18 ולא הצטרפו, כמה אנשים נכנסו למעגל העבודה, גם עברו את הגיל.

חיים כץ: אולי זה מיליון, אולי זה 600,000, אולי זה 200,000.

חיים כץ: הנתון הזה איננו.

דרור: מה שאתה אומר הוא ברור.

חיים כץ: אבל הוא איננו אצלך.

חיים כץ: אולי הוא 50% מהמספר שלך.

דרור: הוא כן אצלי.

דרור: אתה יודע איפה?

חיים כץ: כמה אנשים עברו את גיל 18 ולא הצטרפו?

דרור: אני נותן לך נתון שעוזר לך להשוות:

דרור: בשנת 2007 הצטרפו 70,000 חדשים והגידול באוכלוסייה הוא 10%.

דרור: אם כך, 80,000 היו אמורים להצטרף והצטרפו 400,000.

חיים כץ: יש לי אליך שאלות: כמה אנשים השתחררו מהצבא בשנת 2008, כמה אנשים לא הלכו לצבא ונכנסו למעגל העבודה, כמה אנשים גמרו את הלימודים באוניברסיטאות, כמה אנשים גמרו לימודים במכללות.

חיים כץ: תביא נתונים שהם לא היו במעגל העבודה.

חיים כץ: אתה לוקח ואקום ומכליל את כל מי שבא מצטרף.

דרור: שאלת ההצטרפות למעגל העבודה היא בהחלט רלוונטית.

חיים כץ: אם זה היה הפוך ואני הייתי טוען את זה, אתם באוצר הייתם באים ואמרים: "רק רגע".

חיים כץ: אל תחרטט.

חיים כץ: תעשה בדיקה, תעשה עבודה רצינית ותגיד: הצטרפו איקס למעגל העבודה, איקס פרשו, ואז נדע איפה אנחנו חיים.

חיים כץ: תפנה לביטוח הלאומי, ותראה כמה הצטרפו למעגל משלמי המסים בביטוח הלאומי בגלל שהם גמרו צבא.

חיים כץ: תביא נתונים.

חיים כץ: אם תבוא אז ותגיד שהמספר הוא 900,000, יבוא ג'ומס ויגיד: אם זה 90% אני מרוצה.

חיים אורון: אני מציע, שהבדיקה הזאת, גם אם היא לא תהיה מדויקת עד הסוף, תנסה להתמודד עם השאלה של העובי של העניין.

חיים אורון: קחו שתי קרנות פנסיה, שמוכנות לשתף אתכם פעולה, ותעשו ניתוח.

חיים אורון: נניח שהצטרפו 30,000 איש במשך התקופה שבה מדובר, וכולם בגין צו ההרחבה, מה הפרופיל שלהם?

חיים אורון: אני מרגיש באפלה, במקרה הטוב.

חיים אורון: אני לא רץ כל כך רחוק כמו חיים.

חיים אורון: חיים הוא בקואליציה והוא יכול לכסח את הכל.

חיים אורון: אני באופוזיציה, ולכן אני יותר זהיר.

חיים אורון: חיים אומר זה חרטה.

חיים אורון: אני לא רוצה להגיד את זה.

חיים אורון: אני חושב, שיש חשיבות רבה שאדם בן 20 פלוס מתחיל להיות שייך לקרן פנסיה, ולא אומר: אני עכשיו צעיר ואני לא צריך פנסיה, ואז הוא תופס את עצמו בגיל 50 רוצה לקנות את הזכויות.

חיים אורון: אני לא מתעלם מכל הדברים האלה, ולכן אני לא מעיף את זה.

חיים אורון: עצם העובדה שהוא בתוך המסלול והוא יכול לבוא למקום העבודה ולשאול כמה הוא צבר, זה חשוב.

חיים אורון: אפילו החלק החינוכי הזה הוא חשוב, בעיניי.

חיים אורון: עם זאת, אנחנו לא עוסקים פה בשיעור בחינוך.

חיים אורון: אנחנו רוצים לדעת, האם מהלך שנעשה לפני שלוש שנים כמעט נותן תשובה למה שרצינו לעשות.

חיים אורון: זה אל"ף-בי"ת של שר התמ"ת, של שר העבודה והרווחה, ואם אתה רוצה תכניס את שר האוצר פנימה גם.

חיים אורון: הם היו צריכים לשאול את השאלות האלה.

חיים כץ: מי הגוף הכי גדול שמרכז אנשים?

דרור: מבטחים.

חיים כץ: אני אביא לכם את הנתונים.

חיים כץ: אני הייתי שם חבר דירקטוריון, ושמרתי שם על קשרים.

חיים אורון: חיים, בוא נעשה את זה באופן מסודר.

חיים אורון: בוא נבקש מאגף שוק ההון, להציג לנו מסד נתונים יותר מדויק על השאלות ששאלנו פה: מה הפוטנציאל האמיתי, כמה ממנו מומש, ומה הפרופיל בחלק שמומש.

חיים אורון: יכול להיות שבכלל אין בעיה.

חיים אורון: היה ויכוח קשה פה על הקצב של העלייה באחוזים.

חיים אורון: בסוף באו ואמרו: ג'ומס, אם תרצה יותר לא יהיה כלום.

חיים אורון: אם יתברר שאנשים היום נכנסים לחלק התחתון של המדרג הזה וה-15%, 18% ושליש או ה-21% של חיים נמצאים מעבר להרי החושך, אז נראה מה עושים ולא נתעורר בעוד 5 שנים.

חיים אורון: עכשיו אני לא יודע מה להחזיק ביד.

חיים אורון: אני לא בטוח שהתמונה של חיים היא נכונה, אבל אם היא נכונה אז יש בעיה מאוד קשה, קודם כל למי שמכר לציבור את הסיפור שיש במדינת ישראל פנסיית חובה לכל.

אלון זילברשץ: יש.

אלון זילברשץ: למה אתה אומר שאין?

אלון זילברשץ: אין אכיפה.

אלון זילברשץ: מה לעשות?

אלון זילברשץ: אנחנו לא שוטרים.

אלון זילברשץ: צו הרחבה זה כמו חוק.

חיים כץ: מה יש?

חיים אורון: בסדר.

חיים אורון: יש חוק שלא ממומש.

חיים אורון: אנחנו רוצים לדעת, מה לא ממומש בתוכו או באיזה שיעורים.

חיים אורון: יכול להיות שאני טועה.

אלון זילברשץ: זה לגיטימי.

חיים אורון: אנחנו שעה מגלגלים את העניין הזה.

אלון זילברשץ: בוועדה ישבנו בנושא של אלה שעובדות אצל מספר מעבידים.

אלון זילברשץ: צריך לפתור את הבעיה הזו.

אלון זילברשץ: זו בעיה לא של הגופים ולא של האוצר.

אלון זילברשץ: ניסינו להביא פתרונות.

אלון זילברשץ: אתה אמרת קודם: ביטוח לאומי.

אלון זילברשץ: אנחנו מסכימים.

אלון זילברשץ: אנחנו מחזקים את ידך.

אלון זילברשץ: תעביר את זה שהביטוח הלאומי יקבל את ההפרשות.

אלון זילברשץ: כבר אתה תקפוץ בעוד 200,000-300,000.

חיים כץ: כלומר, 200,000-300,000 עובדים אצל מספר מעבידים.

אלון זילברשץ: כן.

אלון זילברשץ: זה לא כולל רק עוזרות בית, אלא גם עובדים אחרים במשרות חלקיות.

חיים כץ: אם ביטוח לאומי היה מקבל את ההפרשות במקום הקרנות, זה היה קופץ הרבה מעבר לזה.

חיים אורון: חיים, אני לא רוצה לבלבל אותך.

חיים אורון: כאשר הכנתי ערב הבחירות ביחד עם אנשי המקצוע נייר – אז היו בטוחים שהולכות להיות בחירות על פנסיה, אבל בסוף הבחירות היו על עופרת יצוקה - אחת ההצעות הכי רציניות היתה להעלות את הקומה של הביטוח הלאומי ל-3,000 שקלים.

חיים אורון: אז חלק מכל הדיון הזה נגמר.

חיים אורון: אני מדבר על קצבת הזקנה כולל התשלומים.

חיים אורון: אז הקומה הראשונה היום, שהיא פחות מ-2,000 שקלים תהפוך ל-3,000 שקלים ותבוצע ואז כל הסיפור הזה מתחיל להיראות אחרת.

חיים אורון: היום כאשר אתה אומר את זה שולחים אותך לרוסיה.

חיים כץ: אבל אז זו פנסיית חובה.

חיים אורון: אבל אנחנו מדברים על פנסיית חובה.

חיים כץ: אבל אז היית עושה פנסיית חובה.

חיים אורון: אני מדבר על הקומה של פנסיית חובה, שגם אני ואתה כחברי כנסת נצבור בביטוח הלאומי.

חיים כץ: אתה אומר, שאתה עשית פנסיית חובה תקציבית בלי שום קשר למשלם או לא משלם, וקצבת הזקנה תהיה 3,000 במקום 1,800 ליחיד.

חיים אורון: לא.

חיים אורון: חלק גדול מאוד מהציבור ישלם יותר בענף זקנה תוך כדי חיי העבודה שלו, כמו שקיים בעולם, עד לקומה הזו של 3,000 שקלים במנגנון פרוש בשטח.

חיים אורון: הוא יכול גם לתפוס גם את המשרות החלקיות.

חיים אורון: יש כל כך הרבה אינטרסים שהם נגד מה שאני אומר עכשיו, ואני מבין בדיוק איפה אני חי.

חיים כץ: שאין לי כסף זה יעלה למדינה?

חיים אורון: למה ללכת לשם?

חיים אורון: אחת המסקנות מדיון מהסוג הזה, כולל הצעה שפה נזרקה – שיכול להיות שעובדים במשרות חלקיות צריכים לעשות את זה דרך הביטוח הלאומי –היא שבסוף נצטרך לאתר מה הפלח.

חיים אורון: אם הפלח שנשאר מחוץ לסיפור הוא 200,000-300,000 עובדות במשקי בית....

חיים כץ: זה לא זמן בחירות עכשיו.

חיים כץ: אתה יודע כמה זה עולה?

חיים כץ: שנינו לא היינו משלמים שקל לביטוח הלאומי והיינו מקבלים בונוס של 1,200 שקלים נוספים כאשר היינו פורשים לפנסיה.

חיים אורון: הייתי מעלה לך את התקרה, והייתי מכניס את המעסיקים לביטוח הלאומי שהוא הכי נמוך בעולם.

חיים כץ: היית מעלה את תקרת התשלום.

חיים אורון: כן.

חיים אורון: אני הבנתי את מה שאמרת, ועניתי למה שאמרת.

חיים אורון: הייתי מכניס את המעסיקים כמו שקיים בכל העולם.

חיים אורון: בשום מקום לא משלמים על ביטוח לאומי שיעורים כאלה נמוכים כמו בארץ.

חזקיה ישראל: ההשוואות שאתה עושה הן קצת בעייתיות בגלל הרכיבים השונים.

חיים אורון: הפנסיה.

חיים אורון: אני יודע.

אודי מנור: אני מהסתדרות העובדים הלאומית.

אודי מנור: אני רוצה להעיר שתי הערות לגבי אותו סקר שאתם מתכננים לעשות.

חיים כץ: האם אתה יכול לתת לנו סקירה על קרן "העל".

אודי מנור: זה כבר לא שלנו.

אודי מנור: זה עבר לפסגות.

חיים אורון: אני אתן לך את הסקירה.

חיים אורון: תאמין לי, פה עזרנו.

חיים אורון: אתה לא יודע כמה.

חיים כץ: אני יודע.

חיים כץ: הם גם לא פיטרו את אותו אדם.

חיים כץ: היו שניים שהובילו את העסק.

אודי מנור: שניהם עובדים, ושניהם בסדר.

אודי מנור: אני רציתי להעיר שתי הערות קטנות לגבי אותו סקר עליו אתם מדברים.

אודי מנור: הדבר הראשון הוא, שאתם שוכחים שבאותו צו הרחבה מדובר בחצי שנה.

אודי מנור: יכול להיות שחלק גדול מאותם 500,000 הם אנשים שאין להם ותק של חצי שנה, ובפועל עוד לא התחילו להפריש להם.

אודי מנור: הרי רק אחרי חצי שנה מתחילים להפריש.

אודי מנור: דבר שני, פנו אלינו המון שעוסקים במשק בית.

אודי מנור: יש גם בנקים שנותנים את האופציה לעשות חיסכון דרך הבנק.

חיים כץ: מה זה חיסכון דרך הבנק?

אודי מנור: בנק שנותן את השירות הזה.

אודי מנור: הבנקים נותנים אפשרות לעשות את החיסכון אצלם.

חיים אורון: לא יכול להיות.

חיים אורון: אסור להם.

אודי מנור: את החיסכון של הצו הרחבה.

חיים אורון: הם נותנים ייעוץ פנסיוני.

חיים אורון: אסור להם על פי חוק לתת אפשרות לחיסכון.

אודי מנור: יש אלינו פניות מעובדות במשק בית, שטענו שההפרשה היא כל כך מינימאלית ולכן הן עושות את זה דרך הבנק.

חיים כץ: אולי הן חסכו חסכון לרכב.

אודי מנור: לא, החיסכון הזה של הצו.

קריאה: יכול להיות שהן חוסכות בבנק, אבל זה בוודאי לא לפי הצו.

אודי מנור: אני יודע על מה אני מדבר.

אודי מנור: אני מדבר על מקרה בו מישהי מעסיקה אצלה בבית עובדת לשלוש שעות בשבוע ועושה עבורה הפרשה מינימאלית.

חיים כץ: אני נהנה לשבת פה ולדבר על פנסיה.

אודי מנור: אני רוצה לומר, שאנחנו בהסתדרות היינו שמחים לראות עבודה, ולו רק בגלל האכיפה.

חיים כץ: אני רוצה לסכם את הישיבה.

חיים כץ: אנחנו מבקשים מנציגי האוצר להביא לנו נתונים מסודרים: כמה נכנסו למעגל העבודה, כמה הצטרפו לקרנות הפנסיה החדשות, כמה נמצאים בביטוחים כאלה וכמה בביטוחים אחרים, איך הם מתחלקים, בין איזה קופות.

חיים אורון: ולנסות להגיע לפרופיל השכר של אנשים בקופה אחת או שתיים גדולות.

חיים כץ: אני גם אשתדל לפנות לאחת מהקרנות הגדולות: מקפת או מבטחים, ולהביא נתונים מקבילים.

אלון זילברשץ: אתה צדקת, אני מוכרח להגיד.

אלון זילברשץ: יש בעיה, שאני מנסה להעביר אותה ואי אפשר להעביר אותה, שירכזו פוליסה או קרן פנסיה לפי אדם ולא לפי מעביד.

אלון זילברשץ: מאחר וזה לפי מעביד, יוצא שאתה תקבל ממבטחים על אישה אחת 5 פוליסות.

אלון זילברשץ: זה לא יגיד לך כלום.

חיים כץ: אני אדע לפי תעודת זהות.

חיים כץ: אנחנו בליכוד עושים פריימריס, ואנחנו צריכים לדעת איך מגיעים לכל הנתונים האלה בשביל לא ליפול.

חיים כץ: לפי תעודת זהות אתה מריץ את המחשב ושואל, כמה פעמים תעודת זהות אחת מופיעה בקרן.

חיים כץ: אם אתה רואה 4 פעמים, אתה יודע שמדובר ב-4 פוליסות לאותה אישה.

חיים כץ: השאלה שלך למחשב היא שאלה קלה: כמה אנשים מופיעים פה, שיש להם יותר מפעם אחת אותה תעודת זהות.

חיים כץ: אז אתה רואה כמה כפל יש במספרים.

אורלי לוי אבקסיס: האם הבינו, שכאשר אנחנו נגיע לא נצטרך לשאול עוד פעם אם אלה אותם אנשים?

חיים כץ: אנחנו נעשה בדיקה מקבילה בקרן פנסיה אחת קטנה, ואנחנו נקבע ישיבה נוספת.

חיים כץ: תודה רבה לג'ומס שהעלה את הנושא.

חיים כץ: תודה רבה, הישיבה נעולה.